Samedi 15 mai 2021
« Taɣennant, akessar ! » (Mépris, violence et… droit dans le précipice)
Di tikli n lǧemaâ 117, d adabu i yuɣalen ɣer wussan iberkanen n ‘’la Bataille d’Alger’’. Mačči d Izzayriyen.
Izzayriyen ffɣen-d ad lḥun s talwit, am akken teddun akk iɣerfan n umaḍal i yaɣ-yifen, akken ad tbedel tsertit n tmurt, ad ibeddel udabu ɣef uẓar. Ur d-ffiɣen akken ad gen ṭṭrad akked imsulta, neɣ iserdasen n tmurt.
Maca, imsulta n tmurt n Lezzayer fran abrid-nsen, uɣen win n tɣennant, seddan tasuddest tasertant/stratégie militaire di tmanaɣt : wten s idebbuzen-nsen amɣar, tamɣart, tameṭṭut, yal ilemẓi d-ufan zdat-nsen. Ur insir yiwen, ur iffir wayen gan imsulta, iffeɣ ɣer umaḍal.
Awal n inigi (d argaz amɣar) :
« Dehmen-d fell-aɣ yimsulta, rran iyi nek ɣer tama, d adegger kan, ur yi-d-wwiten s tdebbuzt-nsen, syin ɣlin s tyita ɣef yilmeẓyen-nni yellan zdat-i ; si yiwet tama ččan-iyi wurfan di lbaṭel-nni ẓerreɣ, si tama nniḍen ferḥeɣ mi ẓriɣ ilmeẓyen-nni ttewten, maca ur rrin tiyita, ifasssen-nsen deg igenni, ttẓeggin kan : ‘’silmiyya, silmiyya’’ ! ».
Taɣuri si tekriṭ/violence n lǧemaâ 117 :
Adabu ur iddi ad d-yefk udem i yimelyunen n Izzayriyen iteddun si nnig sin iseggasen, akken ad ibeddel udabu n tmurt, ad d-yuɣal rray i wegdud Azzayri, ad d-ittwakkes si tkemmict n kra yemdanen ur ifrin yiwen, ur issin yiwen.
Lemmer di tmurt n Urupa, yili atan yers-d udabu ɣer tifrat, ibeddel udabu amaynut, ufan-as tabburt, tamurt teddekwal, teteddu ɣer zdat.
Adabu n Lezzayer igdel awal akked umussu ameqqran, lḥirak, i d-ikkren i lfayda n tmurt.
Adabu isedda tikerkas, mačci d yiwet, akken ad yerẓ tanekra/lḥirak, ass-a yessaweḍ ɣer tɣennant, akken issarem ad tt-ifru netta.
Maca, ass-a adabu ur iferru yiwet. Wid iṭṭfen adabu, d at ukakskiḍ, d at srabes neɣ d iqeddacen n tmura tiberraniyin, ur zmiren ad bḍun agdud Azzayri, daɣ ur zmiren ad ssusmen Izzayriyen amzun kra ur illi.
Si sin iseggasen izrin, tamurt tbeddel, Izzayriyen beddlen. D ulaqrar ad ibeddel udabu akken ad d-tlal Lezzayer tamaynut.
Ayen ad d-yernun ɣer zdat d takriṭ akked usizzel n idammen, ad yili i yiri n udabu. D netta i ijebbden ɣer yir ubrid, win ur issarem yiwen.
Tuzzma fell-as azekka.
A.U.L.
Timerna / Notes :
1) ‘’Taɣennat, akessar’’ (mépris, violence et… droit dans le précipice !) : illa wanzi, akka s tmaziɣt, di tmurt n Jijel, Mila, atg.
smo_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn mlt_Latn eng_Latn kab_Latn